Trokdrywer betyds gered ná kaping(Foto: Verskaf) ’n 47-jarige vragmotorbestuurder is Woensdag in Delmas, Mpumalanga, van ’n kapingsvoorval gered toe die polisie heel toevallig op die toneel afgekom het. Die polisie was op pad na ’n ander kapingstoneel toe hulle van die betrokke voorval te hore gekom en blitsvinnig gereageer het. Volgens brig. Selvy Mohlala, polisiewoordvoerder, is die vragmotor na bewering in Noordwes gekaap. “Die vragmotor was onderweg van Lichtenburg, Noordwes, na Randfontein, Gauteng, met ’n mieliebesending toe die voertuig deur drie verdagtes – wat hulle as verkeersbeamptes voorgedoen het – gekaap is,” sê Mohlala. Polisielede en lede van ’n private sekerheidsmaatskappy was op die R50-pad tussen Delmas en Bapsfontein op pad na ’n ander kapingsvoorval toe hulle van die vragmotorkaping in kennis gestel is. “Volgens inligting het die vragmotor op dieselfde roete as die polisie gery.” Die polisie het die vragmotor langs die pad ingewag en die voertuig probeer voorkeer, maar die kapers wou egter nie aan die polisie se opdragte gehoor gee nie. ’n Jaagtog het gevolg. “Drie verdagtes het tydens die jaagtog uit die vragmotor gespring en probeer ontsnap. Een van die verdagtes (47) is in die proses geskiet en in boeie geslaan. Die ander twee verdagtes het daarin geslaag om te ontsnap.” Die vragmotorbestuurder – wat in die vragmotor met tou en drade vasgebind was – is gered. “Die gewonde verdagte is onder polisiebewaking na ’n nabygeleë hospitaal geneem vir verdere mediese behandeling. Hy is sedertdien ontslaan en het reeds Donderdag sy verskyning in die landdroshof in Delmas gemaak.” Lt.genl. Semakaleng Daphney Manamela, die provinsiale polisiekommissaris in Mpumalanga, het die toegewydheid van die polisie geloof, wat tot die inhegtenisneming van die verdagte gelei het. Die polisie in die Dr. Kenneth Kaunda- munisipale distrik in Noordwes het vandeesweek ’n beroep op motoriste gedoen om versigtig te wees vir motorkapers wat hulle as polisie óf verkeersbeamptes voordoen. Daar was ’n styging in die getal kapings tussen April en Junie in die provinsie, waar 145 kapings in dié tydperk aangemeld is. Dit is byna 11% meer as in die ooreenstemmende tyd verlede jaar.